runetrust/blame-folketinget-dk huggingface dataset:
Torsten Schack Pedersen (V), 2023-09-07:
Det enkelte menneskes frihed til at skabe sin egen tilværelse er det, der driver mig som politiker, og derfor skal vi have en stat, der kan understøtte individets frihed og sikre vores grundlæggende sikkerhed og tryghed, og et fællesskab, hvor vi hjælper hinanden, når der er nogen, der ikke kan klare sig selv.
Og for at alt det skal kunne hænge sammen, skal der produceres, og derfor skal det være attraktivt at drive virksomhed i Danmark, og derfor skal det være attraktivt som menneske og som borger at gøre sig umage og yde en indsats, og det er derfor, jeg siger: For mig er det vigtigt, at det er attraktivt at yde en ekstra indsats, at det er attraktivt at gøre sig umage, og at danskere derfor skal have lov til at beholde lidt flere af deres egne penge.
Det giver sådan set danskerne mere frihed, men vi er også i en situation, at hvis vores velfærdssamfund og vores fællesskab skal være finansieret, kræver det, at vi har en stærk økonomi.
Christina Olumeko (ALT), 2023-09-07:
Tak, og tak til ordføreren fra Venstre for en fin tale.
Ordføreren får sagt, at danskerne ikke er til for staten, og at det er staten, der er til for danskerne, og det er vi jo helt enige med ordføreren i.
Jeg tror egentlig, at det markerer en skillelinje i dansk politik med hensyn til kampen om danskernes tid, hvor partier på den ene side mener, at danskerne er til for staten, skal arbejde mere og give flere skatteindtægter, mens partier på den anden side ser staten som noget, der er til for danskerne, og ikke omvendt.
Torsten Schack Pedersen (V), 2023-09-07:
Samlet set sikrer den økonomiaftale, der blev indgået i maj, at kommunerne får økonomi til at dække det såkaldte demografiske træk.
Der er også lagt ekstra penge oveni.
Og jeg siger, at jeg godt ved, at det ikke er let at lægge et budget derude, og derfor får kommunerne 650 mio. kr. ekstra.
For vi lytter til den bekymring, der er.
Men samtidig kan man altså ikke bare tage penge, der bliver brugt på udenrigstjenesten eller ulandsbistanden, og bruge dem herhjemme, for så øger man den indenlandske efterspørgsel og øger inflationen.
Det billede skal man også have med.
Morten Messerschmidt (DF), 2023-09-07:
Det forslår jo som en skrædder sydpå, når man kan se, at man rundtomkring i kommunerne i øjeblikket skal spare op til 2 mia. kr., ikke kun på de ældre, men også på andre områder.
Det er sjovt nok et beløb, der nogenlunde rammer det, man så i regeringen har valgt at bruge på udlændinge og på udenrigstjenesten osv. osv.
Og derfor kunne jeg egentlig tænke mig at spørge igen: Hvor er nettoforbedringen for de ældre derude, hr. Torsten Schack Pedersen?
Altså, hvorfor vælger man f.eks. at fjerne øremærkningen af værdighedsmilliarden?
Hvorfor ikke sige: De penge skal gå til de ældre, som jo ikke har mulighed for bare at gå ud og tage et ekstra job eller gøre noget for at forbedre deres situation?
Det er formodentlig den hårdest ramte gruppe overhovedet i Danmark.
Torsten Schack Pedersen (V), 2023-09-07:
Altså, jeg synes lige, at det er på sin plads at sige, at den værdighedsmilliard, der tidligere er aftalt på ældreområdet, ikke forsvinder.
Ordføreren kom også sådan lidt selv ind på det i en bibemærkning, nemlig at beløbet videreføres til kommunerne og så disponerer kommunerne over pengene.
Det er ikke første gang, at vi har gjort det på den måde, hvor vi i en årrække har lavet forskellige målrettede initiativer til kommunerne, hvad enten det har været på ældreområdet eller folkeskoleområdet eller andet, og så overgår det efter nogle år til bloktilskuddet, og så disponerer kommunerne selv over det – også ud fra den betragtning, som jeg egentlig tror vi deler, nemlig at ofte er vores kommunalpolitikere tættere på de reelle problemer og de derfor er bedre til at lave de konkrete prioriteringer.
Som sagt kom regeringen for 14 dage siden med 1 mia. kr. ekstra til den borgernære velfærd.
Der ligger i finanslovsforslaget også en ekstra pulje til udsatte ældre, og så følger folkepensionen jo den udvikling, som vi har aftalt i fællesskab, hvor den bliver reguleret, men lidt forsinket, i forhold til den konstaterede inflation.
Jeg mener, at finansloven sikrer, at vi bedrer vilkårene i vores landdistrikter, for det er helt afgørende for os i Venstre.
Som sagt har vi diskuteret landevejsprincippet i 10-12 år herinde, og vi har fået indført det i et ret stort omfang, men vi manglede det sidste.
Det er 51 mio. kr., nye, friske penge.
Og vi synes, at vi yderligere kan styrke den ordning, vi indførte for efterhånden en del år siden, som skulle fremme bosætningen i landdistrikterne ved at give et forhøjet befordringsfradrag.
Så jeg synes, der er rigtig mange gode elementer for landdistrikterne i det her finanslovsforslag.
Benny Engelbrecht (S), 2023-09-07:
Der er en del af de puljer, som der bliver lagt op til, som har været puljer, der ofte har været 1-årige.
De bliver nu sikret over en længere periode, hvilket alt andet lige giver en bedre mulighed for planlægning.
Hvis vi f.eks. tager bredbåndspuljen, ved man, at der ikke blot er penge i 2024, men også er det de efterfølgende år, så den landsby, det område i Danmark, som måtte ønske at lave et projekt og samle tilslutning fra et tilstrækkeligt antal borgere, ved, at hvis de ikke når det i 2024, vil muligheden også være der i det efterfølgende år.
Susie Jessen (DD), 2023-09-07:
Det vil vi selvfølgelig gøre sammen med en masse andre puljer, der også er blevet skåret i, altså bl.a. bredbåndspuljen, puljen til landsbyfornyelse og andre puljer.
Og så kan man jo diskutere det her med forhandlingsreserven.
Vi er jo ikke sådan helt vilde med at skulle gå ind og bare lappe løs på de ting, man har gjort dårligt for landdistrikterne.
Her vil vi jo gerne videre.
Så når man gerne vil være et parti, der vil have, at Danmark ikke knækker over, kunne jeg godt tænke mig at høre, hvorfor i alverden man så skærer i de her puljer i en finanslov, hvor der er masser af penge.
Benny Engelbrecht (S), 2023-09-07:
Så skal man jo snakke med den ansvarlige ressortminister, men det er også klart, at hvis fru Susie Jessen og Danmarksdemokraterne ønsker det, er man jo velkommen til at tage et ønske med til finanslovsforhandlingerne.
Susie Jessen (DD), 2023-09-07:
Tak, og tak til ordføreren for talen.
I Danmarksdemokraterne er vi jo selvfølgelig ret optaget af landdistrikterne og det her med, at det skal kunne hænge sammen i hele landet.
Derfor har vi også et fokus på nogle af de her puljer, der ligger i finansloven.
Jeg kunne godt tænke mig at spørge til en af de helt specifikke puljer, nemlig den her med det forhøjede udkantstilskud til almene gymnasier, som man vil beskære med 15 mio. kr.
Det lyder jo ikke af særlig meget, når vi står herinde og diskuterer finanslov, men det betyder jo faktisk, at der er 31 almene gymnasier ude i landet, som kommer til at miste cirka ½ mio. kr. hver.
Det er rigtig mange penge for de her små gymnasier i Nakskov, Vejen, Lemvig, Faaborg og alle mulige steder ude i yderområderne, fordi det rent faktisk handler om deres overlevelse.
Så helt kort og konkret kunne jeg bare godt tænke mig at spørge ordføreren: Hvorfor har man dog gjort det?
Benny Engelbrecht (S), 2023-09-07:
Også i den offentlige debat op mod denne første behandling har det jo været nævnt, at der er partier, som ønsker at diskutere området i finanslovsforhandlingerne.
Det ser jeg selvfølgelig frem til.
Sofie Lippert (SF), 2023-09-07:
Jeg kan prøve at spørge i lidt mere generelle vendinger: Mener Socialdemokratiet ikke, at det er et stort problem, hvis vi oplever, at der igen vil være stigende ventetider på at få behandlet familieretslige sager, fordi man vælger at spare på bevillingen til Familieretshuset?
Benny Engelbrecht (S), 2023-09-07:
Lige et øjeblik.
Jeg skal ærligt indrømme, at jeg ikke arbejder med Familieretshuset til daglig, så jeg er lige nødt til at slå op i mine noter på dette område.
For så vidt angår de afskedigelser, som er sket i Familieretshuset, er jeg bange for, at jeg er nødt til at henvise til social- og boligministeren.
Sofie Lippert (SF), 2023-09-07:
Tak for det.
Et område, som også oplever, at der skæres, er Familieretshuset.
Her skal 100 af husets 828 medarbejdere afskediges.
Efter flere år med lange ventelister var udviklingen ellers endelig vendt, så kriseramte familier kunne få deres sager afgjort hurtigere.
Nu ser man så ind i, at det kan sættes over styr, og Mødrehjælpen frygter tilbageslag.
Samtidig kom der også for nylig kritik fra tænketanken Justitia, der mener, det halter gevaldigt med sagsbehandlingen.
Så mit spørgsmål er: Mener ordføreren, at vi kan tillade os at lade massefyringerne ske, eller er det et område, der kræver ekstra opmærksomhed på at sikre tryghed og retssikkerhed især for børnenes skyld?
Benny Engelbrecht (S), 2023-09-07:
Det er altså sådan, at flertallet bortfaldt.
Og det er et af dem, der ikke har overlevet valget.
Et andet eksempel på det er f.eks. »Bedre og billigere«-forligskredsen på transportområdet.
Der er nogle ting, der bortfalder, og så forsøger man selvfølgelig efter bedste evne at arbejde videre inden for området.
Men når der ikke længere er et flertal, bliver man også nødt til at handle derefter.
Victoria Velasquez (EL), 2023-09-07:
Der er jo et flertal for at forbedre seniorpensionen.
Derudover ændrer det ikke på den ansvarsfralæggelse, vi nu hører fra Socialdemokratiets side.
Vi har mulighed for tilbagetrækning, og der går man direkte ind og tager penge ud, og man er endda så fræk at tage kalde det en Arneplus, selv om det summeret op bliver til en Arneminus.
Oven i det skaber man nu for de mennesker, der havde udsigt til at kunne få en seniorpension, en enorm utryghed.
Forhandlingerne er ikke engang gået i gang, og så tager man flere hundrede millioner ud i forhold til nedslidtes tilbagetrækningsmuligheder.
Hvordan kan man forsvare det?
Nick Zimmermann (DF), 2023-09-07:
Jeg vil prøve at spørge lidt ind til din socialdemokratiske kollega, som er borgmester i Næstved.
Derfor kunne jeg godt tænke mig at spørge ordføreren, hvor ordføreren egentlig mener at værdigheden er blevet af ude i kommunerne.
Benny Engelbrecht (S), 2023-09-07:
Jeg tror, at man kan sige mange ting, men at dette finanslovsforslag og den samlede ramme på sådan cirka 1.350 mia. kr., som vi forhandler i dag, skulle være et udtryk for, at regeringen har taget stilling til, hvilken slags støvsugning der skal foregå i Næstved, ville trods alt nok være at stramme den.
Når det er sagt, er det klart, at vi også anerkender, at kommunerne er presset på deres økonomi, og det er også præcis derfor, at når hr. Nick Zimmermann og hr. Nick Zimmermanns parti møder op til forhandlingerne med regeringen, så vil forhandlingsreserven også være lidt mindre, end den måske traditionelt har været.
Det er, bl.a. fordi regeringen på forhånd har besluttet sig for at tilføre ekstra midler til kommuner og regioner.
Man kan altid diskutere, om man så skulle tilføre mere, men nu er det altså besluttet, og det er besluttet uden for rammen af økonomiaftalerne, som ellers er det, der sætter rammerne for kommunernes og regionernes økonomi.
Dennis Flydtkjær (DD), 2023-09-07:
Jeg ved ikke, om man kan kalde det bluff, men det var i hvert fald en smule sort snak, for hvordan kan det blive til en styrkelse af landdistrikterne, at man tager en bredbåndspulje og skærer ned først fra 100 mio. kr. til 50 mio. kr.
og så endelig, jeg tror, det er i 2026, ned til 25 mio. kr.?
Man skærer altså 75 pct. af puljen væk.
Så kan det godt være, man kan sige til landdistrikterne: Nå, men nu ved I da trods alt, at I får penge om 4 år, men det er godt nok kun 25 pct. af det, I skulle have haft.
Det er der altså ikke ret meget styrkelse i.
Puljen til landsbyfornyelse var sidste år på 200 mio. kr.
I år er den så sat ned til 100 mio. kr., og næste år bliver den på 80 mio. kr.
Jeg tror, det er lidt svært ude i landdistrikterne at sige, at det er en styrkelse af landdistrikterne, når man på den måde markant barberer ned i tiltagene.
Torsten Schack Pedersen (V), 2023-09-07:
Jeg synes, det er rart at stå her, for jeg synes, at forslaget til finanslov sikrer flerårige bevillinger, i stedet for – og det ved jeg også hr. Dennis Flydtkjær har været med til – at man år for år har skullet kæmpe en bredbåndspulje ind.
Nu sikrer vi, at der er penge i 4 år.
Samlet er der årligt 250 mio. kr.
Vi sikrer, at det landevejsprincip, som vi er mange der har været optaget af i mange år, nu bliver fuldt indfaset.
Og vi sikrer, at det for pendlere i vores 22 eller 23 såkaldte yderkommuner bliver mere attraktivt at tage et arbejde lidt længere væk, og dermed bliver det mere attraktivt at være bosat i de 22 eller 23 kommuner.
Dennis Flydtkjær (DD), 2023-09-07:
Tak for ordet.
Jeg har også set en artikel i Avisen Danmark om, at man nu sikrer en god balance mellem land og by.
Der synes jeg bare, det lidt kræver, at man får påtalt det spin eller det bluffnummer, kan man nok bedre kalde det.
Så hvordan er det at stå på talerstolen og prøve at kalde det en sejr for landdistrikterne, når bluffet nu er blevet kaldt og man faktisk skærer på rigtig mange landdistriktsinitiativer?
Torsten Schack Pedersen (V), 2023-09-07:
Forudsætningen for, at vi har et stærkt velfærdssamfund, er, at vi har en stærk økonomi, og at vi sørger for, at der er kvalificeret arbejdskraft til rådighed.
Den største udfordring for mange virksomheder og jo også store dele af den offentlige sektor er mangel på kvalificeret arbejdskraft.
Så vi har brug for at gøre det mere attraktivt at arbejde i Danmark.
Det er sådan set forudsætningen for hele vores velfærdssamfund, at vi har en stærk økonomi.
Og så har vi jo nogle mekanismer, som gør, at arbejdsmarkedets parter forhandler lønstigninger, og vi har en regulering af vores overførselsindkomster, som gør, at det også smitter af på folk, der står uden for arbejdsmarkedet.
Lisbeth Bech-Nielsen (SF), 2023-09-07:
Det synes jeg faktisk er rart at høre, og jeg tillader mig så også at udlede af det, at man altså ikke skal acceptere en eller anden B-udgave af et velfærdssamfund, fordi man f.eks. arbejder 30 timer, fordi man har skæve vagter, eller hvad det nu kan være.
Mit opfølgende spørgsmål vil så være: Skal vi nu, hvor ny teknologi, kunstig intelligens og alt muligt andet øger produktiviteten – og det er jo så en gevinst, der kommer hele samfundet til gode – så også omfordele, så flere får noget ud af de produktivitetsgevinster, der sker ude i virksomhederne?
Benny Engelbrecht (S), 2023-09-07:
Det er jo ikke sådan, at man kommer til at fjerne en rettighed for nogen, som er på det område.
Det er rigtigt, at der efter det seneste valg ikke længere er et politisk flertal i Folketinget for de ændringer, der var lagt op til, af seniorpensionen.
Og der var flere andre forlig, hvor det var det samme.
Der er nogle forlig, hvor regeringen, selv om der ikke længere var et flertal, gik ind og forhandlede – og i regeringsgrundlaget sikrede man, at det blev videreført.
Det skete f.eks. med retten til 110 pct. dagpenge, men der var også ting, som det ikke lykkedes at få igennem, og der er seniorpensionen en af dem.
Det betyder så, at der ikke sker en udvidelse af muligheden, og det er jo en naturlig konsekvens af valgets tale.
Lisbeth Bech-Nielsen (SF), 2023-09-07:
Mange tak.
Jeg synes jo, det var interessant at høre ordføreren tale om den forskellighed, som jeg opfattede at ordføreren selv påviste, mellem Venstre og Socialdemokratiet i forhold til diskussionen om, hvorvidt man skal arbejde, og om man skal moralisere over for folk, der måske gerne vil arbejde lidt mindre og være mere sammen med deres familier.
Når Venstre har det udgangspunkt, at det er det enkelte individ først, som jeg jo hører ordføreren sige, mener man så også i Venstre, at man må acceptere, at velfærden ikke ser bedre ud, end den gør, hvis man f.eks. gerne vil arbejde 30 timer – det kan være, at man er en sygeplejerske med natarbejde eller en med et hårdt fysisk arbejde, og derfor vælger man at arbejde lidt mindre?
Er det en samlet pakke, eller hvordan skal jeg forstå det?
Benny Engelbrecht (S), 2023-09-07:
Jeg kan også godt lide at få støvsuget i mit hjem.
Men det er ikke dette Folketing, som bestemmer, hvordan ældreplejen håndteres i Næstved Kommune eller nogen andre kommuner.
Det, vi sætter rammerne for, er økonomien i kommunerne, og der må jeg lige minde om, at hvis man skuer tilbage i tid og ser på de tidspunkter, hvor hr. Nick Zimmermanns parti har været ansvarlig for at levere de afgørende stemmer til finanslove, så er der jo ikke blevet tilført tilstrækkelige midler til kommunerne og regionerne i de år, i forhold til hvad der er sket i den tidligere regerings tid og i denne regerings tid, hvor vi sikrer, at der bliver investeret i velfærd.
Nick Zimmermann (DF), 2023-09-07:
Okay, det er bare lige for at forstå det
: Så i forhold til de ældre borgere i Næstved, der har betalt skat hele livet og bidraget til velfærdssamfundet igennem hele deres liv og nu har nået en alder, hvor fysikken ikke længere tillader, at de kan støvsuge i deres eget hjem, mener Socialdemokraternes ordfører så, at det er o.k., at de bare skal gå ud og investere i deres egen robotstøvsuger?
Og hvad så med de ældre borgere i Næstved, der ikke nødvendigvis har råd til at købe deres egen robotstøvsuger?
Hvad vil ordføreren gerne fortælle dem i dag?
Hvad skal de forvente af regeringen, hvis de for det første står og ikke har råd til at købe en robotstøvsuger og for det andet rigtig godt kan lide at få den personlige hjælp, det er at få støvsuget i sit hjem?
Torsten Schack Pedersen (V), 2023-09-07:
Mit udgangspunkt er jo, at det er det enkelte individ, den enkelte familie, der skal indrette sig, som det giver bedst mening for dem.
Vi har et ansvar, og når man ser på spørgeskemaundersøgelser hos bl.a. FOA's medlemmer, er der mange, der siger, at de faktisk godt kunne tænke sig at arbejde noget mere, men at det ikke er muligt.
Derfor synes vi sådan set, at det skal være mere attraktivt at være i fuldtidsbeskæftigelse, når der er nogle, der ønsker det.
Derfor synes vi helt generelt, at hårdtarbejdende danskere skal have lov til at beholde lidt flere af deres egne penge.
Vi har som samfund brug for, at vi øger beskæftigelsen.
Det er derfor, vi skal lave ansvarlige reformer; det er derfor, vi har lavet reformer igennem mange, mange år, så det bedre kan betale sig at arbejde, så folk bliver længere tid på arbejdsmarkedet.
Men for mig handler det også om, at man som individ og som familie har friheden til at tilrettelægge sin egen tilværelse bedst muligt.
Mette Thiesen (DF), 2023-09-07:
Det er historieløst, for det her har været prøvet af, som fru Pia Kjærsgaard fuldstændig rigtigt sagde, i slutningen af 1960'erne og starten af 1970'erne med alle de gæstearbejdere, som man inviterede herop, og som blev her, som blev til indvandrere, som fik familiesammenføring, og som for manges vedkommende har fået efterkommere osv., og som er nogle af dem, som er overrepræsenteret i alle de forkerte statistikker, altså i forhold til beskæftigelse og i forhold til kriminalitet.
Alt det her er viden.
Vi ved det, og alligevel kommer man med det her forslag, vel vidende at der er rigtig mange eksempelvis seniorer, som står uden for arbejdsmarkedet.
Det er da historieløst og mangel på respekt for danskerne.
Torsten Schack Pedersen (V), 2023-09-07:
Jamen jeg håber, vi er enige om, at de meget, meget store beløb, der bliver tilført, gør en forskel.
Vi er jo enige om de principper, der ligger bag 10-årsplanen, og jeg tror, der var et meget, meget bredt flertal i Folketinget bag det.
Nu er det så regeringen, der sikrer, at økonomien også er til det for i hele perioden at sikre en forudsigelighed i, hvornår pengene kommer.
Så er der jo også den såkaldte SSA-reserve, hvor det ofte er mange af de her initiativer og ngo'er og andre gode aktører med rigtig vigtige projekter, som bliver tilgodeset, og det bliver der jo forhandlet om i løbet af de kommende uger.
Henrik Frandsen (M), 2023-09-07:
Jeg må sige, at jeg faktisk står og bliver en lillebitte smule forarget – for ikke at sige meget forarget – over den måde, fru Mette Thiesen omtaler folk, der kommer fra udlandet, på, altså udenlandsk arbejdskraft i Danmark.
Jeg blev faktisk lidt forarget.
De klarer sig rigtig godt.
Der er rigtig mange, og hvis ikke de var her, var vores velfærdssamfund meget, meget ilde stedt.
Jeg synes faktisk, vi skylder alle i det danske samfund respekt, også dem, der måske har en anden hudfarve og måske stammer et andet sted fra.
Lars Boje Mathiesen (UFG), 2023-09-07:
Jeg hører til dem, som var rigtig, rigtig glade for, at Konservative var værdifaste, både når det gjaldt topskatten, men også om det at indgå i en regering.
Jeg synes, det klædte Det Konservative Folkeparti.
Når jeg kigger på udviklingen af offentlige udgifter i procent af bnp, vil jeg sige, at vi kigger ind i en udvikling, som går den forkerte vej.
Fra 2022 og til 2030 er der faktisk en stigning på 13 pct. Jeg har forsøgt at spørge nogle af de andre borgerlige partier, om det er en udvikling, man kan acceptere, eller om det kan være et fælles ståsted for at samle de blå partier om at sige: Den må altså ikke stige fremadrettet, og slet ikke med så meget.
Så hvad er Konservatives holdning på det her område?
Rasmus Jarlov (KF), 2023-09-07:
Ja, naturligvis.
Alle steder burde vi gå reglerne igennem og se: Kunne vi godt undvære nogle af dem?
Kunne vi ikke godt leve med, at tingene blev lidt mindre millimeterretfærdige, til gengæld for at vi så styrkede retssikkerheden, ved at man kunne overskue reglerne og kunne forstå dem og sætte sig ind i dem uden at skulle bruge hele sit liv på at læse op på dem?
Og kunne vi ikke godt spare en masse hænder, som kunne lave noget mere fornuftigt?
Samira Nawa (RV), 2023-09-07:
Noget af det, som jeg også tænker har gjort, at vi har fået så mange forskellige regler, er lovgivning, der baserer sig på enkeltsager, og mange af de enkeltsager relaterer sig til skoler, børnehaver og ældrepleje.
Er det også på de områder, Konservative vil være med til at kigge på de mange regler, vi har sat op her på Christiansborg?
Rasmus Jarlov (KF), 2023-09-07:
Lad os bare tage vores personskattesystem, som er noget, vi alle sammen kender.
Det, at vi f.eks. har et arbejdsmarkedsbidrag, er dybt, dybt fjollet.
Altså, vi tager først 8 pct. af vores løn.
Derefter tager vi nogle andre procenter af det, der er tilbage bagefter, hvilket komplicerer beregningen ganske betydeligt og skal administreres.
Det giver besvær for regnskabsholdere, bogholdere og revisorer i samtlige virksomheder i Danmark og skal administreres i skat, i stedet for at vi bare havde én procent – altså de 8 pct. sammen med den anden procent – og så ville vi jo betale det samme.
Det er bare sådan en meget nem forsimpling, som man burde lave.
Jeg nævnte før et eksempel med, at der nu sidder folk og gennemgår hvert bilag i forbindelse med de penge, der er givet som hjælp til de virksomheder, der var tvangslukkede under coronatiden.
Lad os da lave en stikprøvekontrol i stedet for.
Men jeg kan ikke nævne alle eksempler, for jeg har ikke et fuldt overblik over alle regler, og derfor er det vigtigere, at vi sætter nogle mekanismer i gang, som gør, at man bliver tvunget til hele tiden at kigge på, hvordan man laver mindre administration og mere simple regler.
Samira Nawa (RV), 2023-09-07:
Tak til ordføreren for talen og også for det her fokus på besparelser i forhold til administration.
Det kunne jeg egentlig godt tænke mig bare at grave lidt dybere ned i.
For ordføreren peger på, at alle Folketingets partier burde interessere sig for det, og det er jeg sådan set også enig i, og den måde, man skal gøre det på, er jo ikke bare at sige, at det er x antal milliarder, der skal spares, og så bare lade kommunerne spare.
Set fra min vinkel burde man pege på, hvad det så er for nogle regler, man gerne vil have fjernet, og hvad det er for nogle dokumentationskrav, man gerne vil have fjernet, og så følger besparelsen så deraf.